Papersnake/gushiwen huggingface dataset:
宿东鲁父居二首
张耒（宋代）

郡国何时极，羇愁触处生。
望随天不尽，春共野兼平。
烟树淮南阔，渔盐楚俗轻。
飘零五年别，叹息鬓毛更。
西池送白二十二东归兼寄令狐相公联句
裴度（唐代）

促坐宴回塘，送君归洛阳。彼都留上宰，为我说中肠。 ——裴度

威凤池边别，冥鸿天际翔。披云见居守，望日拜封章。 ——刘禹锡

春尽年华少，舟通景气长。送行欢共惜，寄远意难忘。 ——张籍

东道瞻轩盖，西园醉羽觞。谢公深眷眄，商皓信辉光。 ——行式

旧德推三友，新篇代八行。（以下缺） ——
偈颂七十六首
释师范（宋代）

一二三四五，各各面相睹。
甜瓜彻蔕甜，苦瓠连根苦。
报宁寺
苏泂（宋代）

为爱先生所赋诗，半生参学老犹迷。
如今数卷钟山草，步步相随处处携。
从幸仪凤阁观双竹奏御
宋庠（宋代）

曲密丛楹地，檀乐瑞植场。
灵姿纷并秀，圆节俨相当。
联景知宗茂，同根识幹缰。
翠浮睢苑日，寒待帝园霜。
合响天供籁，分枝玉荐苍。
即看蕃宝实，仪凤就徊翔。
赠友仙即送归甬东兼申卜邻之约
沈道宽（清代）

奔走风尘计每疏，虚名到我复何如。青云失路思高卧，白首无成悔著书。

敢诩长途存老马，难分江水润枯鱼。归田赋就知何日，怅望松楸待扫除。
感怀（二首）
刘基（明代）

其 一
驱车出门去，四顾不见人。
回风卷落叶，翊翊带沙尘。
平人旷千里，莽莽尽荆槿。
繁华能几何？憔悴及兹辰。
所以芳桂枝，不争桃李春。
云林耿幽独，霜雪空相亲。

其 二
槁叶寒槭槭，罗帐秋风生。
凄凄侯虫鸣，呖呖宾鸿惊。
美人抱瑶瑟，仰视河汉明。
丝桐岂殊音，古调非今生。
沉思空幽寂，岁月已徂征。
听钟
刘敞（宋代）

陋巷客回辙，夕阳钟送秋。寒声满空谷，暝色下高楼。

陡逐悲风起，微兼远角收。旅怀伤急景，听此愧淹留。
口占三首
赵蕃（宋代）

殷勤语舟子，举棹莫匆匆。
恐怕鸳鸯伴，飞息不得同。
同柳侍郎题侯钊侍郎新昌里（一作酬候钊侍郎
卢纶（唐代）

清源君子居，左右尽图书。三径春自足，一瓢欢有馀。
庭莎成野席，阑药是家蔬。幽显岂殊迹，昔贤徒病诸。
明发陈公径过摩舍那滩石峰下十首
杨万里（宋代）

昨宵望石峰，相去无一尺。
今日行终朝，秪绕石峰侧。
石峰何曾远，江路自不直。
仰瞻碧孱颜，清峻如立壁。
反覆得细看，何必更登陟。
明堂庆成诗
文天祥（宋代）

晓移天仗入思成，雨脚先驱御路清。
虹影倒垂云气卷，日轮飞上衮衣明。
韶音九奏真游格，酌献三行福酒顷。
景命有开和未艾，万年孙子庆纯精。
和史子修投赠二首韵时被命至玉堂 其一
程公许（宋代）

儒习平生祇自酸，可能学古到商盘。风尘世路知难拗，潢潦词源恐易乾。

已愧登瀛联俊彦，那堪上水费嘲弹。饕荣愧乏经时策，安得军中有范韩。
罗旧驿（居夷作）
王守仁（明代）

客行日日万峰头，山水南来亦胜游。
布谷鸟啼村雨暗，刺桐花暝石溪幽。
蛮烟喜过青杨瘴，乡思愁经芳杜洲。
身在夜郎家万里，五云天北是神州。
和林太渊二首
刘克庄（宋代）

端人舌本钝如槌，自画村眉不入时。
门巷张罗宾客少，车轮生角仆夫悲。
共游洛下凋零尽，末向岩头付嘱谁。
为吾子师余岂敢，伊家元有大宗师。
赠医者
马方思（清代）

小隐山中采药行，向平五岳未忘情。此生不入长安市，女子何从问姓名。
寄怀朱丈伯韩侍御桂林
潘慎生（清代）

雷后尖风剪敝裘，冲寒独望潞河舟。将诗更惹唐衢哭，每饭难消杜甫愁。

国士声从名宦重，谏臣书待史官收。中年好种山田豆，人近苍梧易白头。
点绛唇（代净众老）
向子諲（宋代）

此夜中秋，不向光影门前过。披衣得坐。无佛众生我。

没鼓打皮，借问今几和。还知么。就中两个。鼻孔谁穿破。
句
佚名（宋代）

啼月杜鹃喉舌冷，宿花蝴蝶梦魂香。
东台山
王汾（宋代）

谁谓前人不可攀，金杯泛菊且开颜。但知落帽临风醉，未必龙山胜凤山。
句
释惠崇（宋代）

月露疏寒析，云涛闪画旗。
赠友渔樵歌
高柄（明代）

我本渔樵者，结交青云人。朱门华馆不下士，青山白屋归来贫。

闻君爱与渔樵友，每逐渔樵在林薮。两屐松风万壑间，孤舟萝月双溪口。

朝与渔者亲，暮与樵者邻。山厨束薪煮白召，野饭折荷包紫鳞。

春风行歌出林曙，落日叩舷渡江渚。负策閒随黄鸟吟，濯缨时对骚人语。

世人结交徒结名，黄金不多交不成。羡君不交黄金贵，却友渔樵如弟兄。
追怀甲戌清明宇文信仲知郡大卿同尤张二倅过
方回（元代）

甲戌清明鬓未翁，邦君过我小园中。
牡丹初喜开千朵，劫火何知村一空。
展转干戈春梦断，凄凉风雨客途穷。
九原可作尘垂涕，今日前时事不同。
寒食舟中
井镃（清代）

春风江上柳如烟，夹岸桃花远趁船。令节再逢寒食候，滩声不趁石桥边。

布帆无恙随流水，明月多情媚远天。舣棹清宵临野寺，不堪钟鼓伴愁眠。
送郭太祝中孚归江东
戴叔伦（唐代）

乡人去欲尽，北雁又南飞。京洛风尘久，江湖音信稀。

旧山知独往，一醉莫相违。未得辞羁旅，无劳问是非。
读鲁直诗
郑清之（宋代）

晚唐诗似晚春景，姿媚有余风骨轻。
千岁俄逢古罍眼增明。
悼亡六首 其六
吴锦诗（清代）

正逢科举录新生，萱草风寒蓦地惊。分付一声娘去也，九泉望汝掇科名。
秋夜感怀
梅尧臣（宋代）

风叶相追逐，庭响如人行。
独宿不成寐，起坐心屏营。
哀哉齐体人，魂气今何征。
曾不若陨箨，绕树犹有声。
涕泪不能止，月落鸡号鸣。
奉诏赋后苑诸殿牡丹
宋庠（宋代）

灵囿先春启，联跗应候开。
根随一元毓，瑞协两宫来。
吐艳迎丹旭，扬芬散薄埃。
敛烟交钿合，侧露并霞杯。
耀彩珠翻树，薰空蕙供煤。
化工殚巧意，不为翦刀催。
洗竹简诸公同赋
敖陶孙（宋代）

舍东脩竹密如栉，一日洗净清风来。脱巾解带坐寒碧，置觞露饮始此回。

平林远霭开图画，西望群山如过马。诗翁意落帆影外，孤村结庐对潇洒。

百年奇事笑谈成，向来无此苍龙声。闲身一笑直钱万，剜粉劖青留姓名。
示同学诸子覆用同野堂韵
刘天谊（清代）

竟日无言默默居，心斋空对数行书。岂怜扬子谈元苦，终讶侯芭问字疏。

师友渊源宁漠尔，古今议论正纷如。儒家事业资明辨，非比禅逃坐佛庐。
延平次赵纠曹韵十四首·群仙观
陈宓（宋代）

北山尽环合，柔岗轻杂云。
一峰自能好，况此玉成群。
寄彦思时在长安言游终南
文同（宋代）

日日望车马，君当何日还。
谈谐思衮衮，篇什爱关关。
大道风埃恶，长河冰雪顽。
相招早来此，拟欲问南山。
和司马提学倡和诗韵 来教谓从者云此地故少梅追念旧乐怅然兴怀复和一章昶亦奉和一章以答从者 其四
庄昶（明代）

人间一理万物凝，夏虫底用多疑冰。我曾烂赏万花国，每谓乾坤总形色。

梅花肯欲为公寻，江北江南皆可得。指灯为火谅不难，不然枉跨城东鞍。

万紫千红总佳兴，影响前头路空暝。高斋独坐几深思，此意我知公亦知。
送元本忠北上
王冕（元代）

天台有奇观，方广石梁悬断岸。
青天倒泻瀑布寒，五百大士皆顽汉。
道人一出初无心，手翻贝叶开珠林。
十载湖山玩清淡，白云流水松风琴。
金策飞来镜湖月，大禹山前看禹穴。
玉麈横挥檐葡香，石台花雨如飞雪。
千山奇怪总笔底，妙语写出山骨髓。
岩泉一勺不足留，梦魂飞渡鱼龙海。
皇州三月花柳辉，江南此时茶笋肥。
君行已随心所向，不嫌杜宇啼春归。
玉堂故人知我有，问信向君应合手。
为言百事不能为，旧时黑须今白首。
次韵草堂主人雨中十首 其八
周紫芝（宋代）

含桃熟后莺还语，柳絮飞时燕亦忙。风物但随时节好，不知人意自凄凉。
雪蓬见示送赵东岩巡部诗
乐雷发（宋代）

皇华歌彻酒杯忙，泽畔骚翁送范滂。
琴带衡云弦索润，马餐湘范辔丝香。
山中狸豹随吟旆，部内豹狼入按章。
却笑诗寒吟骨耸，愁看酬唱挟风霜。
咏史下·明帝四首
陈普（宋代）

高堂光禄心刘向，未托孤前亦已知。
争奈九龙规太大，不堪浅薄武皇基。
老丑戏题
姜特立（宋代）

目深颧起貌崭然，长臂厖眉耸两肩。
宛似阿罗老尊者，不妨时说小乘禅。
元日雪中作
吕本中（宋代）

老病昏昏闲不出，山后山前雪三日。人家闭户作新年，一饱经营苦无术。

朝地附火读阳秋，笺注纷罗添一忧。未减少年穷事业，青灯分坐写蝇头。
书东窗二首 其二
周紫芝（宋代）

湖上梅花春意回，水光山影入衔杯。无人许我分幽事，故遣双飞属玉来。
送吕义甫
李流谦（宋代）

河伯矜秋浸，望洋始一叹。
是以太史公，身行天下半。
可怜据坎者，寸尺尽霄汉。
我友故英发，骧首轻皂机。
结束万里游，是行吾所赞。
荣途听其遇，丈人教不倦。
向来开说易，一语无疏传。
曰为可用者，此本同世患。
停舟佳山水，心目有奇观。
更接摇尘谈，中夜光赫焕。
我方堕吏罝，沮洳杂鳅蚬。
眼看飞鸿翔，别樽恨不满。
忆秦娥·春寂寂
赵雍（元代）

春寂寂。重门半掩梨花雪。梨花雪。芳心如醉，暗思当日。金钗欲堕乌云侧。佳人望断天涯客。天涯客。今年又过，清明寒食。
谢张仪曹枕头席
张泰（明代）

脑汗长嫌布枕黏，荷分凉席胜传缣。织从溪叟连纹密，缘出吴姬碧缕纤。

南浦露香生夜帐，西堂雨气透疏帘。尘中十载青山梦，委发春泉睡越甜。
四纹四时
杨冠卿（宋代）

轻风透幕罗衾薄，满萼娇红缀小桃。
明月对愁萦锦字，断弦空暗紫檀槽。
归耕
张炜（宋代）

纡青拖紫信天缘，才说归耕自乐然。
二顷良田供活计，一鉏风雨饱丰年。
妻条桑叶催蚕起，儿脱莎衣傍犊眠。
不是此心甘隐退，为贪农隙理残编。
潘与偕司理见遗绍罗赋谢
何吾驺（明代）

轻罗从越国，一展意俱长。夏火难为客，朝霞倩作裳。

同衣欢帝里，载荫忆云乡。不但舍风细，棠阴处处凉。
六月五日苦暑
张耒（宋代）

朱夏忽云季，金流火方燃。
迟迟朱轮出，濯濯高云鲜。
困翮守茂樾，游鱼伏深泉。
炎炎万物息，聒耳唯鸣蝉。
白羽诚么么，为功谅徒然。
那能解烦促，挥肘增劳烦。
大钧播一气，寒暑递徂迁。
欲逃既无所，聊此北窗眠。
书叹
陆游（宋代）

尺椽不改结茅初，薄粥犹艰卒岁储。
猧子解迎门外客，狸奴知护案间书。
深林闲数新添笋，小沼时观旧放鱼。
自笑从来徒步惯，归休枉道是悬车。
虞美人 寿侄十一月廿六
佚名（宋代）

蓂留四叶书云后。此日孙枝秀。爱他风味似吾人。

却是笔头能篆、又能文。

青青两鬓年方壮。儿女俱成长。要添富寿共荣华。

教取一庭兰玉，共成家。
同徐吕二子游西湖复次前韵五首 其四
陈造（宋代）

酴醾芍药借春回，似解商量陆续开。安得玄霜著花骨，不教容易染苍苔。
是年五月扈从上京宫学纪事绝句二十首 其二十
周伯琦（元代）

北阙岧峣号穆清，北山迢递绕金城。四时物色图丹壁，翠辇时临喜太平。
度骑田作
屈大均（明代）

鞍马不遑息，行行栈阁间。天寒风落木，日暮雨连山。

摺岭通三楚，郴江下百蛮。遗民思义帝，伏腊泪痕斑。
又次郑性之悬尉韵
楼钥（宋代）

爰居集鲁要先知，飞雪侵春久已疑。
惭愧风师幸安静，敢将虎口斗龙痴。
题闲闲吴宗师徒孙丁自南卷
张翥（元代）

羡君学道上清宫，亲得先生早发蒙。枸杞未逢朱孺子，丹砂须问葛仙翁。

窗前点易寒研露，坛上焚香夜礼空。化鹤归来定何事，从师千载住崆峒。
送杨康功知安丰县
刘攽（宋代）

杨郎作文殊勇为，辩如涛波捷刺蜚。相逢喜吾故人子，门风宛存令我悲。

艾兰驱车最先入，百箭穿杨谁可及。擢第胜人十改官，作官不辞万家邑。

劝耕课桑力有馀，吏事不受崇空虚。后生才资动出众，何至苦心城旦书。

清泉百里环芍陂，楚人千年长不饥。叔敖子孙负薪苦，念为廉吏何可为。

忽忆云台故侯司空公，五郡士马河西东。功名亦有际会数，退让自是雄隽风。

谁谓鄙夫老昏忘，屈指古事犹初终。作诗写此岂有意，正若指点山水书鱼虫。
江下
张侃（宋代）

昔曾襆被宿江浔，风雨欺人春未深。转盼六年重到此，越山依旧隐云心。
暮之春六章章五句
陈傅良（宋代）

止斋兮年年，室环堵兮两山有川。
鸥鹭巢檐兮圆荷田田，岂无芳草兮杜鹃，
世微孔子兮独抱乎韦编。
役者讴
李必恒（清代）

辇粟陟砠，山石龃龉。岂不惮行，念我圣主。念我圣主，在军中，亲韎跗。

旰乃食，早夜不得休息，小人戢戢，敢告劳苦。驱驼千匹牛万头，峙乃糗节粻负乃糇。

馀粟累累弃道周，野鸟争啄声啾啾。
闻夫杜羔登第（一作闻杜羔登第又寄）
赵氏2（唐代）

长安此去无多地，郁郁葱葱佳气浮。

良人得意正年少，今夜醉眠何处楼。
和陆簿九日一首
王炎（宋代）

风露萧萧叶半黄，老来情薄似秋阳。
一樽冷落思佳客，九日凄凉在异乡。
采菊何心追靖节，哦诗无语答仇香。
危台戏马今安在，休惹清愁搅石肠。
种梧桐
刘敞（宋代）

欲种梧桐满碧轩，春风岑寂映琴樽。虽未能令丹凤至，要须长绝众禽喧。
到夔州
冉居常（宋代）

缥缈飞楼压旧城，年年来听峡猿吟。
衣裳惯见秋风冷，梦寐常愁塞日阴。
霜露园林千古事，波涛鸥鹭一生心。
只应庾信频飘泊，正坐江关缘分深。
马戴居华山因寄
贾岛（唐代）

玉女洗头盆，孤高不可言。瀑流莲岳顶，河注华山根。

绝雀林藏鹘，无人境有猿。秋蟾才过雨，石上古松门。
彤弓
佚名（先秦）

彤弓弨兮，受言藏之。我有嘉宾，中心贶之。钟鼓既设，一朝飨之。
彤弓弨兮，受言载之。我有嘉宾，中心喜之。钟鼓既设，一朝右之。
彤弓弨兮，受言櫜之。我有嘉宾，中心好之。钟鼓既设，一朝酬之。
送夏官杨知微司厅事竣还朝
朱诚泳（明代）

三孤世阀挺人豪，赞理兵曹地位高。霄汉飞腾真不忝，关山跋涉肯辞劳。

长安秋色随青盖，华岳晴光绚锦袍。此去天颜应咫尺，定知乔擢荷恩褒。
吴正肃公挽歌辞三首 其二
沈遘（宋代）

四海瞻师宰，中朝倚典刑。胡然赋全器，独弗与多龄。

柱石亏宫庙，盐梅辍鼎铏。风流不可挹，无愧史臣名。
题西岩寺
许应龙（宋代）

第一岩前风景殊，山僧去后野云孤。
归来不费丝毫力，幻出天宫一画图。
五音曲 其四 商引
佚名（隋代）

司秋纪兑。奏西音。激扬钟石。和瑟琴。风流福被。乐愔愔。
升堂颂古五十二首 其十六
释怀深（宋代）

本地风光何似生，谁明日午打三更。直饶金印大如斗，争踏毗卢顶上行。
句
孙子进（宋代）

酒禄嗟予薄。
牡丹亭·惊梦·皂罗袍
汤显祖（明代）

原来姹紫嫣红开遍，似这般都付与断井颓垣。良辰美景奈何天，赏心乐事谁家院！恁般景致，我老爷和奶奶再不提起。〔合〕朝飞暮卷，云霞翠轩；雨丝风片，烟波画船——锦屏人忒看的这韶光贱！〔贴〕是花都放了，那牡丹还早。
别吴荆溪
卫泾（宋代）

家数文章有路寻，云韶殊世不殊音。
小生不幸生来晚，才识先生识水心。
入崖口五渡寄李適
宋之问（唐代）

抱琴登绝壑，伐木溯清川。路极意谓尽，势回趣转绵。

人远草木意，山深云景鲜。余负海峤情，自昔微尚然。

弥旷十馀载，今来宛仍前。未窥仙源极，独进野人船。

时攀乳窦憩，屡薄天窗眠。夜弦响松月，朝楫弄苔泉。

因冥象外理，永谢区中缘。碧潭可遗老，丹砂堪学仙。

莫使驰光暮，空令归鹤怜。
公无渡河
张正见（南北朝）

金堤分锦缆，白马渡莲舟。风严歌响绝，浪涌榜人愁。

棹折桃花水，帆横竹箭流。何言沈璧处，千载偶阳侯。
题涪陵郡
宋翰（宋代）

锦绣洲犹在，熊罴梦已无。
文风齐两蜀，仙迹接三都。
白石从天设，青崖见地图。
荔枝妃子圃，不复曩时输。
长夏竹中二首
陈普（宋代）

四围碧玉绕盘河，六月此为安乐窝。
且喜身心客清净，但愁岁月为消磨。
洞门开辟元无锁，暑气羞惭自倒戈。
只要人心明内外，红尘取此本无多。
浣溪沙（春题别墅）
吴儆（宋代）

暖日和风并马蹄。畦秧陇麦绿新齐。人家桑拓午阴迷。

山色解随春意远，残阳还傍远山低。晚风归路杜鹃啼。
次韵魏君宝光黄云观古风
曹彦约（宋代）

重湖镜展心生凉，五老壁立背负芒。
中间只作如许屋，一观虽小意堂堂。
书生相业线不绝，故侯墨妙灯不灭。
与山三好孰四之，毕万有孙胸次阔。
抛梁不须伟儿郎，黄云高举天颉颃。
从龙作霖皆是物，迩来一足飞商羊。
送吉州詹守五首 其一
彭龟年（宋代）

平生两耳熟龚黄，今日身亲识大方。太史若徵循吏传，一篇气脉在耕桑。
玉女剔银灯　夜阅倚声集怀邹程村 
沈谦（清代）

天气初寒，楼外月华如雪。孤灯弄影，展卷空悲咽。

词唱金荃，歌翻玉树，谁似风流英绝。梅花堪折。记分手、樱桃时节。

万丈庐山，梦来时、怕阻截。素书题就，见晓星窥闑。

马去关河，人稀驿路，谁信雁鸿能说。神交但切。岂畏远离长别。

程村时客江西。
纵笔
陆游（宋代）

骑鹤翩翩过月傍，浩然风露九秋凉。
忽闻卷地潮声起，始觉江山近故乡。
早发废丘关
张谦宜（清代）

阁道苦淋雨，秋阴不肯晴。晓渡废丘水，雨脚四塞横。

策马上半山，亲见白云生。竹木陡昏黑，虫语空秋声。

朝暾闪高顶，丹砂霜叶明。白云倏舒卷，上与苍天平。

劳劳问前路，深愧山水清。
和松坡刘迂诗二首
廖行之（宋代）

秋来吾亦爱吾庐，松菊交情未省疎。
底逐风埃轻去鲁，尚余客气欠清除。
题石龙山
赵抃（宋代）

石龙山顶拔巍颠，我此登临骨凛然。直上更无容足地，速回犹在夕阳天。
依韵和磁守王几道屯田暑夜怀寄
梅尧臣（宋代）

地厚天青冥，故交荣谢并。
何当一壶酒，以昔相与倾。
君今二千石，未往恋山楹。
山楹夜对月，孤怀岂忘情。
贵者几何逝，贱者几何生。
夏簟且安寝，明星上东城。
春日郊居四首 其一
刘才邵（宋代）

地僻春还到，门闲性自便。风回香缕转，日透隙光圆。

曲沼波初凸，繁花晓欲蔫。谁能学工部，直得为春颠。
煎茶坪题壁 其一
张问陶（清代）

子规不作去年声，猿鸟都萦故国情。清浊泉流如有意，高低山色总无名。

人从虎豹丛中健，天在峰峦缺处明。一笑云林归便得，向来烟景又谁争。
哀江南
宋祁（宋代）

病魂招得未浑全，暝倚秋屏岂是禅。
一梦忽成霜蝶去，草深三迳若为眠。
罗柑
许及之（宋代）

织文充革见，雾霭入怀香。亦唤罗敷种，曾闻湘水乡。
中秋西桥饮酒和卢申之韵
赵肃远（宋代）

翠蘋风起落残红，秋月正圆秋气中。但怪肩吾轮桂长，未容文气酒樽空。

帆归南浦潮回北，人散西桥斗转东。乌鹊高飞惊远目，误疑天际有来鸿。
临江仙·乐奏箫韶花烛夜
佚名（宋代）

乐奏箫韶花烛夜，风流玉女才郎。同心结上桂枝香。如鸾如凤友，永效两双双。莫把画堂深处负，笙歌引入兰房。满斟玉斝醉何妨。南山堪作誓，福禄应天长。
故侍读学士张公哀辞二首
司马光（宋代）

喜愠与荣枯，居这悉晏如。
稍闲多执笔，至老不抛书。
常愧无能极，曾沾清论余。
秋风郭门外，雨泣望丧车。
感庭秋
欧阳修（宋代）

红笺封了还重拆。这添追忆。且教伊见我，别来翠减香销端的。

渌波平远，暮山重叠，算难凭鳞翼。倚危楼极目，无情细草长天色。
次韵梁应房园居四首 其一
黄佐（明代）

青林依坝隈，翠牖何东开。大泽龙犹卧，长安日自来。

濯缨疏郁水，拄笏对朝台。啸傲浮云外，雄图安在哉。
欲入山访参寥预令探梅
毛滂（宋代）

谁作东州客，支公合往还。
想无诗外事，聊辍定中閒。
拂石须相憩，留云欲共攀。
为寻梅发处，先过向南山。
奉和经略庞龙图延州南城八咏 其四 飞盖园
司马光（宋代）

军中富馀暇，飞盖南城隈。雍容陪后乘，一一应刘才。
次韵陈叔易远别离三首
苏籀（宋代）

昼短宵未明，何朝妾觌君。
泪滴九霄雨，愁凝千古云。
凤藏丹霄晚，鸿遵沙碛远。
楼迥眼波穷，轴折离魂断。
安得葛陂龙，肉骨丹九转。
游仙一十九首 其十六
郭祥正（宋代）

二景结良匹，曾非尘虑侵。欣欣启皓齿，玉佩扬清音。

碧河并绛实，采濯期追寻。言舒意亦散，双好永齐心。
苦辛
于濆（唐代）

垄上扶犁儿，手种腹长饥。
窗下抛梭女，手织身无衣。
我愿燕赵姝，化为嫫母姿。
一笑不值钱，自然家国肥。
醇道得蛤蜊复索舜泉舜泉已酌尽官酝
黄庭坚（宋代）

青州从事难再得，墙底数樽犹未眠。商略督邮风味恶，不堪持到蛤蜊前。
题金太医杏林诗卷
成廷圭（元代）

董奉仙居不可寻，君家种杏亦成阴。禁方传后龙归洞，嘉果生时虎守林。

不厌邻翁来乞药，每留渔父坐听琴。年年二月花如海，应是先生树德深。
木犀四绝寄倪麟 其一
陈献章（明代）

正月山桃委地红，柳塘还捲落花风。木犀一树浑堪赏，尽日相看烟雨中。
送李右丞分司
罗隐（唐代）

分漕得洛川，谠议更昭然。在省曾批敕，中台肯避权。

所悲时渐薄，共贺道由全。卖与清平代，相兼直几钱。
骑驴二首
陈师道（宋代）

复作骑驴不跨驴，此生断酒未须扶。
独无锦里惊人句，也得梁园画作图。
再游仙宗寺约曾元瑞不至
卢琦（元代）

画角声残曙色开，吟魂先已绕山隈。凉风入树鸣茅屋，疏雨吹花落石苔。

老鹤不知仙已去，蹇驴还载客重来。故人却负烟霞约，何处青楼把酒杯。
杂体诗 其二 夜会问荅十
皮日休（唐代）

瘿木杯，杉赘楠瘤刳得来。莫怪家人畔边笑，渠心祗爱黄金罍。
和常父寄经父
孔平仲（宋代）

候得早潮来，江边风又起。钱塘与海接，浩渺无涯涘。

长鲸呼鳄与，蛟龙正掉尾。岂惟波浪声，号泣半溺鬼。

临流不敢渡，寻尺如千里。侥幸亦可往，无力触万死。

萧然古山根，客棹于此舣。吴亭明可数，游观信为美。

安敢慕纷华，而不重行止。回首卧龙居，想在青云里。

相思寂莫晚，谁伴西楼倚。
杂咏一百首·辟司徒妻
刘克庄（宋代）

仓皇问君父，忠孝两关心。
绝胜杞梁妇，惟知哭藁砧。
山中作
陆游（宋代）

朱墨纷纷讼满庭，半年初得试山行。
烧香扫地病良已，饮水饭蔬身顿轻。
日落三通传浴鼓，雨余千耦看农耕。
故巢光景还如此，为底淹留白发生？
鹧鸪天
黄庭坚（宋代）

教服长松汤，遂复为完人

汤泛冰瓷一坐春。长松林下得灵根。吉祥老子亲拈出，个个教成百岁人。

灯焰焰，酒醺醺。壑源曾未醒酲魂。与君更把长生碗，聊为清歌驻白云。
湖西杂感诗
释智圆（宋代）

月照闲轩亏复盈，吉凶消长势相倾。
须知人事同天道，宠辱由来尽可惊。
上元复犹寒二首
杨万里（宋代）

雪後不妨寒较差，莫教一并放千花。
旧来池上金丝柳，新学江西鹰爪茶。
十月二十四日过惠州上东坡先生祠酒奠之
黄渊（明代）

初度每为客，今朝无友生。喜过苏学士，盼望湖山青。

草草有斗酒，惜公不能倾。一身兼众难，千载博虚名。
宿周家田庄 其一
黄公辅（明代）

春雨溟濛碧草萋，云林深处暂安栖。东邻买米西邻菜，饱饭还须念藿藜。
九日同诸公登涵元塔四首塔之七层　初峻工于是日 其四
郭之奇（明代）

独顶孤峰柱海门，功归造化轴归坤。六牛四女互经纬，东渤南溟共柢根。

禨祲遥占城市色，盈虚频见汐潮痕。冥搜物象如环掌，心目应从万古论。
即事
郑刚中（宋代）

小径客来穿竹入，草亭凉到枕书眠。
鸟呼人笑荔枝熟，如此对州已二年。
读陶渊明集
慕容彦逢（宋代）

晋末何所似，波心跃长鲸。生民畏扰攘，蹙頞视欃枪。

渊明当此时，弃爵务躬耕。葛巾漉家酎，杯乾壶再倾。

恢然聊寄傲，无心事将迎。眼底不足语，笔下漫摅情。

襟怀有佳趣，落纸字字清。有如碎寒冰，贮之琉璃罃。

又如湛秋水，含兹霜月明。秀气如可掬，妙理不可名。

辞中有馀意，此致尤更精。班豪诚可厌，曹侈无足评。

斯文孰比拟，诵之清风生。
春光好（立道生日作）
葛立方（宋代）

去年曾寿生朝。正黄菊、初舒翠翘。今岁雕堂重预宴，梨雪香飘。是时梨花盛开。

明年应傍丹霄。看宝胯、重重在腰。鹊尾吹香笼绣段，且醉金蕉。
和权载之离合诗
武少仪（唐代）

少年慕时彦，小悟文多变。木铎比群英，八方流德声。
雷陈美交契，雨雪音尘继。恩顾各飞翔，因诗睹瑰丽。
傅野绝遗贤，人希有盛迁。早钦风与雅，日咏赠酬篇。
到桃源黄学士舟已先在南岸不得相即相望怅然
杨士奇（明代）

隔水不得语，中肠千万回。知公望我至，如我望公来。
庆东宫生辰
周必大（宋代）

圣祖基长发，皇家庆远覃。
金轮常御极，银榜夙占男。
萸节辰迟五，蓂阶荚度三。
英姿同父祖，秀气集舆堪。
仁孝由天纵，温文亦性涵。
两宫今并事，三善此谁惭。
玉佩班昕肃，牙篦道日谈。
俭宁从节苦，正每斥言甘。
甲观兰开殿，南阳菊映潭。
名参周发诵，寿百古彭聃。
政省叨峨弁，宫僚阻盍簪。
宾筵应秩秩，钟鼓梦韽韽。
被花恼
杨玉衔（清代）

春慵燕懒户庭閒，把卷自娱昏晓。湖海归来壮怀少。

钻书蠹癖，抱香蝶梦，一枕蘧蘧觉。摩老眼，读从头，余明犹恋桑榆照。

帘外古寒多，谁管飞红落萦草。纱窗绿涩，铁砚丹枯，问字人稀到。

算年来、百感涌如潮。怕书客、庞眉被霜恼。井叶落，似报镫前人又老。
楚江怀节妇吴妹茂松阁 其一
方维仪（明代）

空林陨叶暮乌啼，云水迢迢隔皖溪。夜发苍梧寒梦远，楚天朗月照楼西。
湘中寒夜
徐照（宋代）

本自家於越，何期滞楚邦。
吟多头易白，归切思难降。
但听风收竹，谁知雪满江。
叉鱼中夜急，烧火照楼窗。
登高感兴
程炎子（宋代）

破帽西风里，龙山忆孟嘉。
白衣谁送酒，黄菊自开花。
塞远书传雁，天昏墨点鸦。
凭高穷北望，何处是中华。
白纻词二首效鲍照
张耒（宋代）

摇轻裾，曳长袖，
为楚舞，千万寿。
新词白纻声按旧。朔风卷地来峥嵘，
燕雁避霜饥不鸣。高堂酒多华灯明。
病酒
郑刚中（宋代）

酲病初非病，寻真却损真。
孤愁如送别，清渴欲生尘。
嗅菊时思杜，薰香未惬荀。
蔗浆知可析，莫致一瓯新。
爱民诗教卷为张松陵父母作
张萱（明代）

万里南天忆远音，倚云长诵别时吟。欲知赤子车前意，尽是斑衣膝下心。
严陵祠堂
王安石（宋代）

汉庭来见一羊裘，默默俄归旧钓舟。
迹似磻溪应有待，世无西伯可能留。
崎岖冯衍才终废，索寞桓谭道不谋。
勺水果非鱣鲔地，放身沧海亦何求。
自桃花山至沈家门
姚燮（清代）

安期绿发住瀛壶，手掣骊龙径寸珠。禊水桃花思上巳，仙林鸾鸟觅春雏。

弄舟可到犹尘境，出世终顽是浊躯。闻说秦皇求药地，桑田十里已乾枯。
武昌老人说笛歌
刘禹锡（唐代）

武昌老人七十馀，手把庾令相问书。自言少小学吹笛，

早事曹王曾赏激。往年镇戍到蕲州，楚山萧萧笛竹秋。

当时买材恣搜索，典却身上乌貂裘。古苔苍苍封老节，

石上孤生饱风雪。商声五音随指发，水中龙应行云绝。

曾将黄鹤楼上吹，一声占尽秋江月。如今老去语尤迟，

音韵高低耳不知。气力已微心尚在，时时一曲梦中吹。
明叔每见过不久辄去仲威尤难招致索居书事呈
赵蕃（宋代）

可人费招呼，奈此陈与胡。
问事失昏忘，论诗辨精粗。
清风不可绊，白日易成晡。
欲睡难安枕，繙书得踞炉。
聒人纷宿鸟，对面走饥鼯。
啁哳聊容汝，睢盱反闯吾。
宁无捕黄口，亦有聘貍奴。
陈紫林以所画一鱼一刘海戏蟾寄赠兼索书匆匆作此答 其四
张怀泗（清代）

孝子闵贞高相国，本朝大写最知名。紫林楚产三巴客，元气淋漓万古情。
闻笛
张玉娘（宋代）

小楼吹夜笛声飞，暗度梅花入翠帏。曲罢梦回肠欲断，起看秋月色凝衣。
大洲宴集
郭钰（元代）

杀贼归来心甚欢，酒美不辞春夜阑。俯江楼迥月色白，缘边鼓夜烽烟寒。

玉骢谁送美人去，锦瑟更为将军弹。惭愧书生饮独少，自剪银烛题诗看。
送人之官外岛
阮超叙（清代）

六月南风欲送君，临歧人语那堪闻。扁舟明日千馀里，回首中山只白云。
羔裘
佚名（先秦）

羔裘豹袪，自我人居居。岂无他人？维子之故。
羔裘豹褎，自我人究究。岂无他人？维子之好。
题方西樵宗伯凤鸣朝阳图
湛若水（明代）

朝阳出东方，仪凤正皇皇。凤鸣自有时，得时为休祥。

会看日中天，普照弥八荒。照见箫韶鸣，五彩成文章。

宣尼有遗叹，礼乐空虞唐。何期千载下，重见春官堂。
光孝寺菩提树歌和家载园韵
李如筠（清代）

调御真人植大树，浩劫洗尽雷云痕。幽光独留太古色，秀色占云桄榔村。

盘根错节几千尺，太阴惨澹龙蛇奔。宝坊百事付陵谷，休上人笔悬沙门。

岂知此树亦千古，老干尚作新花繁。淋漓夜半战风雨，雷公电母相吐吞。

天年屈指几轮转，长松偃柏皆儿孙。要知菩提本无树，于有佛处谁能尊。

塔铃丁东吉帛裂，诃子错落钩辀喧。庞眉老僧憩寂坐，石幢风细搴经幡。

何王宫殿化佛国，金枝玉叶空无存。牧歌樵唱自今古，春风秋月磨朝昏。

词客凄凉半亩宅，废井尚罥蘋婆根。梵王宫前种秋菊，连天腐草流萤燔。

贝多写经大无量，试与桃梗从头论。护持此树龙象力，冰雪排尽留春温。

湟槃草木尚不朽，托根何不祇树园。
恭贺曜午孙三世兄先生大人续弦之禧
温权甫（清代）

知君种玉有蓝田，绣幕红丝又结缘。鸾凤分飞失旧占，瑟琴乍断续新弦。

相如愿配文君美，红拂私奔李靖贤。待看枯杨生稊后，燕山五桂并堪传。
春晚绝句二首 其一
周紫芝（宋代）

春来白水欲平田，未拆鞦韆已禁烟。伤雨落花空着地，倚风轻絮解漫天。
寒山题诗赞
释绍昙（宋代）

国清窃得残羹饭，也学人前弄竹篙。
欲写断崖无活句，心如秋月待如何。
病中次务观通判韵
周必大（宋代）

老眼乱蝉翼，乐事叹何有。
经年不衔杯，更暇问濡首。
爱山空在山，擿埴讵容走。
尘埃登高帽，生涩弹棋手。
三年一蒲团，近者坐欲朽。
朝来独何事，乾鹊窥甕牖。
开门得新诗，刮膜如释负。
卷舒几百回，呼舞骇邻友。
吾曹交以淡，悠久或采韭。
此味只自知，他人薄玄酒。
次韵元舆十绝 其三
郭祥正（宋代）

青春归去岂无情，分付朱明事已成。为向残年问消息，再吹阳律到枯茎。
赠吴田吴慎先
赵吉士（清代）

人不得其真，举动多蜷局。所以古达人，任天无羁束。

我独重吴公，本来轻宠辱。数亩傍清溪，分种秫与粟。

户外橘柚香，窗中峦岫绿。叩扉素心人，一尊醉醽醁。

安居无所营，澹者乃知足。
谢自然升仙
施肩吾（唐代）

分明得道谢自然，古来漫说尸解仙。

如花年少一女子，身骑白鹤游青天。
穆陵关
薛瑄（明代）

危哉穆陵关，高出众山顶。地势愈觉宽，天宇相回迥。

林木何萧森，首夏风色冷。山楼试一登，眺览恣遐骋。

沂岱环西阴，淮海接南岭。齐州走北川，扶桑控东影。

道里会一门，山川挈要领。缅思千古前，豪伯互吞并。

齐履空复然，秦蚕已侵境。干戈被长峦，生民困鱼鼎。

于今天道旋，四裔守安静。山行昼落然，水宿夜无警。

顾我观风人，符节得屡秉。作诗纪兹行，传与山将永。
答复礼禅师《真妄偈》
澄观（唐代）

迷真妄念生，悟真妄即止。能迷非常迷，安得长相似。

从来未曾悟，故说妄无始。知妄本自真，方是恒妙理。

分别心未忘，何由出生死。
十三砺十首 其三
郑思肖（宋代）

哀哉大数乖，妖魔填虚空。劫雨坏世界，欲与大海通。

群愚扪空走，夺命鬼手中。阴极集万恼，愿天生暖风。
妾安所居
詹复礼（明代）

忆昔初嫁时，人言妾有家。修眉横远山，芳姿玉无瑕。

燕婉誓偕老，合欢良莫加。胡为轻别离，各在天一涯。

昔为珠与玉，今为泥与沙。兔丝倚蓬草，离离颜色好。

小物若无情，生荣死同槁。君心不可知，妾心无改移。

中途归无庐，茕茕安所居。
江月楼
薛涛（唐代）

秋风仿佛吴江冷，鸥路参差夕阳影。垂虹纳纳卧谯门，

雉堞眈眈俯渔艇。阳安小儿拍手笑，使君幻出江南景。
长安行
李献甫（金朝）

长安道，无人行，黄尘不起生榛荆。高山有峰不复险，大河有浪亦已平。

向来百二秦之形，秪今百二秦之名。我闻人固物乃固，人不为力物乃倾。

将军誓守不誓战，战士避死不避生。杀人饱厌敌自去，长安有道谁当行。

黄尘漫漫愁杀人，但见蔽野鸡群鸣。河东游子泪如雨，眼花落日迷秦城。

长安道，无人行，长安城中若为情。
悼亡诗
薛德音（隋代）

凤楼箫曲断，桂帐瑟弦空。画梁才照日，银烛已随风。

苔生履迹处，花没镜尘中。唯馀长簟月，永夜向朦胧。
哭山中友人
张籍（唐代）

入云遥便哭，山友隔今生。绕墓招魂魄，镌岩记姓名。

犬因无主善，鹤为见人鸣。长说能尸解，多应别路行。
劝农归路经海会寺与诸同人分赋 其一
书山（清代）

雨后劝农毕，还寻古刹来。钟声飘藓径，衲子出香台。

刺竹排檐种，优昙满院开。分题禅榻畔，小憩水云隈。
夕阳
吴锡畴（宋代）

夕阳牛背数家村，一笛声中欲断魂。人世百年双短鬓，不知禁得几黄昏。
绝句
程端蒙（宋代）

满城尘土污人甚，出郭青山入眼多。
拿取小舟烟雾里，此生真个老渔蓑。
金刚随机无尽颂·一相无相分第九
释印肃（宋代）

方能预圣流，常在更何求。
迥然超彼岸，莫峦涯头舟。
凄凉犯 其二 秋暮登陶然亭
黄燮清（清代）

霜痕乍警。西风起、高城尽带寒色。采蓉路渺，思莼梦阻，最伤游色。

浮沈浪迹。问燕市屠沽信息。叹荒台、黄金寂寞，热泪向谁滴。

无计舒怀抱，借酒看山，为花移屐。登临念远，望佳人、暮云天碧。

欲讳离愁，奈青鬓丝丝露白。羡南飞、落照万里，雁影直。
宿證果寺 其一
黎粤俊（明代）

一径穿林僻，池开象外幽。僧归千嶂月，定入九天秋。

蛙吹疑鸾凤，莲灯映斗牛。醉来寻瑞石，惟作意中游。
大观祀社稷九首 亚、终献用《文安》。
郊庙朝会歌辞（宋代）

荐嘉亶时，洋洋来格。载登兹坛，齐明维敕。神用居歆，顺成农穑。

其崇若墉，其比如栉。
题高房山夜山图
张逢原（宋代）

地位清高眼界宽，尽收风景入豪端。废宫台榭和烟锁，隔岸江山对月看。

一水中分吴越近，层楼低接斗牛寒。有声画意吟难了，更把瑶琴膝上弹。
次韵赵韫玉
赵文（宋代）

坐拥寒炉酒入肌，偶然谈笑胜于诗。
空斋着雨更愁绝，往事如云劳梦思。
岁月只供吾辈老，经纶不了古人痴。
狂来欲碎琼壶起，忽忆残钟禁夜时。
定风波·一曲骊歌酒一锺
蔡伸（宋代）

一曲骊歌酒一锺。可怜分袂太匆匆。百计留君留不住。□去。满川烟暝满帆风。目断魂销人不见。但见。青山隐隐水浮空。拟把一襟相忆泪。试□。云笺密洒付飞鸿。
梧桐影·落日斜
吕岩（唐代）

落日斜，秋风冷。今夜故人来不来，教人立尽梧桐影。
眼儿媚 笑眼花
高濂（明代）

闲倚东风笑未休。巧倩抵轻柔。云衣雪面，月眉星眼，白玉搔头。

长条无计撩春住，朵朵似含羞。飞共丁香枝上，杨花风里，乱惹闲愁。
甲戌二月十三日大雪厚数寸晚得月书事
陆深（明代）

琼瑶满地月华明，寒勒东风过海城。午夜梦魂清化蝶，蚤春心海负流莺。

半空台殿疑无影，几处江湖尚有情。泽国年年候农事，恐惊风雨报西成。
次韵钟西皋雨中述怀
许相卿（明代）

苦雨经旬淹淑景，早雷十日验馀寒。庭梅寂寂帘前落，湖草青青镜里看。

深谷莺花全冷淡，浮家云水尚盘桓。殷忧无赖谁堪话，搔首斜阳独倚阑。
客中九日
杨奇珍（明代）

白发泠泠碧玉盘，黄花袅袅紫霞冠。他乡此日休辞醉，肠断故山风木寒。
八月骤寒
李昴英（宋代）

秋欲中分暑更袢，金风崛起成寒动。
桃笙夜展犹嫌执，狐向朝披便怯单。
翻手炎凉真可笑，循环造化果无端。
老来一任添霜缕，寒暑难磨只士丹。
送汪庄仲赴江东仓幕强仲荆门签判
楼钥（宋代）

外氏蒙恩厚，文昌独我知。
居慙酷似舅，喜有宁馨儿。
遇事行方便，褆身谨护持。
公余定多暇，黄卷有余师。
寄友人
清珙（元代）

山舍无聊夜卧迟，因君记得去年时。豆花棚下曾分榻，月落松梢尚咏诗。
送赵灵秀赴筠州幕予亦将之湖外
徐玑（宋代）

郡以竹为名，因如此地清。
溪来城下绿，山到市边平。
入幕非无客，能文必有声。
江湖共游宦，相望若为情。
兵车行次杜少陵韵
张萱（明代）

车鳞鳞，马萧萧，黄金压肘玉垂腰。入山直探虎豹穴，跨海笑踏鼋鼍桥。

千金死士勇百倍，叱咤胜气皆笼霄。弦高不是犒师人，马邑聂壹空频频。

去年殿前戏拔河，今年塞下歌原田。健儿夜夜望太白，太平宰相今乘边。

魏绛五利亦徒尔，稛载金缯何日已。胡茄且莫奏凉州，请听人歌圃生杞。

屠耆久已连车犁，黑水之东青海西。乘轩空诮卫懿鹤，蕴火谁放田单鸡。

卫律不可问翕侯，何足恤搏沙驱市。人执冰，嬉士卒。

三北耻未雪，六奇计安出。不惜顶踵捐，且斗身手好。

坐致升平答至尊，带砺河山非草草。君不见贰师祠前句山头，黑云压城冻不收。

鸱鸮食椹响未革，啼饥百鸟空喧啾。
和武靖侯赵公赏花诗
杨守阯（明代）

宿雾初收雨过檐，侯门池馆绿阴添。波间香饵金鳞出，叶下黐竿翠羽黏。

谩遣易牙调异馔，不教扶朗识生盐。酒阑夜色清如水，露滴松稍湿老髯。
草堂咏双燕
潘遵祁（清代）

感尔衔泥意，柴扉镇不关。无心依广厦，有约到深山。

紫塞秋风急，红楼夕照间。新雏慕高举，知否定巢艰。
和中斋韵
文天祥（宋代）

功业飘零五丈原，如今局促傍谁辕。
挽首北去明妃泪，啼血南飞望帝魂。
骨肉凋残唯我在，形容变尽只声存。
洪流千古英雄恨，兰作行舟柳作樊。
腊雪健斋方伯诗邀傅方伯邸中共赏倚韵奉答
陈一松（明代）

瑶华纷可折，持向古人看。布地怜三白，赏心同一丹。

预知农望惬，能使客怀宽。莫对伤摇荡，庭中有岁寒。
夜感自遣
孟郊（唐代）

夜学晓未休，苦吟神鬼愁。
如何不自闲，心与身为雠。
死辱片时痛，生辱长年羞。
清桂无直枝，碧江思旧游。
暮春
黄庚（元代）

东风庭院夕阳天，恨绿愁红又一年。
春自要归花自落，莫将芳事怨啼鹃。
行色
宋伯仁（宋代）

拟作惟扬数月留，西风劝我买归舟。
功名得失千年梦，豪杰穷通万斛愁。
黄菊已花休峦酒，青山何处不登楼。
渔翁自倚船篷睡，一任男儿白尽头。
秋江独泛
释文珦（宋代）

秋波无际远，短艇遡寒江。
风景由来异，乡心未易降。
晚烟生驿树，空翠扑船窗。
赋得沧浪曲，长谣不便腔。
陪舍人兄过陈仲思溪亭负有买山卜邻之意舍人兄预以颛壑见名因成古诗赠仲思
张栻（宋代）

筑居湘水滨，岁月亦已久。宁知负郭东，胜处入君手。

回环烟坞负，有此溪十亩。朝暾穿林薄，荷气薰户牖。

堂堂吾州牧，下马唤宾友。主人故喜事，一笑具殽蔌。

汲泉泛崇莲，洗盏倾稚酒。淋漓壁间书，自可传不朽。

我独留薄莫，并溪时矫首。人言君不偶，此岂落人后。

观君眉宇间，似亦挟所有。隔溪更幽绝，古木荫高阜。

却立望遥岑，四序列钟卣。买山吾计决，便欲剪榛莠。

居然颛一壑，岂羡印如斗。未知邻家翁，还肯见容否。
寿范漕
吴泳（宋代）

入窗月疎疎，满坐春盎盎。
事机尽盘错，收入经济藏。
鱼方在沸鼎，独以袽沃涨。
静言平寇功，当置裴李上。
报师恩 继重阳韵藏头
马钰（金朝）

云言语已曾闻，下山侗再告君。诀传来成造化，情咄去没毫分。

诀烂饮醺醺醉，卯相吞灿灿雯。义显彰真宝录，京山上个眠云。
犬离主
薛涛（唐代）

出入朱门四五年，为知人意得人怜。
近缘咬着亲知客，不得红丝毯上眠。
次韵周畏知问讯城东梅坞七首 其五
张栻（宋代）

堤上已垂新柳，屋边尚有残梅。雪尽春生湖水，野航竟日悠哉。
云
幸夤逊（唐代）

因登巨石知来处，勃勃元生绿藓痕。静即等闲藏草木，

动时顷刻遍乾坤。横天未必朋元恶，捧日还曾瑞至尊。

不独朝朝在巫峡，楚王何事谩劳魂。
江村村外有野水一湾就看秋色
茅元仪（明代）

江村是处好清秋，倍爱寒塘特地幽。
但有白杨晴亦雨，瞥惊霜荻浪生洲。
饱看枫色还思影，送尽秋鸿更忆鸥。
漫说江南千万里，只须扶杖便江头。
长沙岑大虫真赞
释德洪（宋代）

长沙大虫，声威甚重。独眠空林，百兽震恐。寂子儿戏，见不知畏。

引手捋须，几缺其耳。大空小空，是虎是你。如备与觉，可撩其尾。

嗟今衲子，眼如裴旻。但见其彪，安识虎真。我拜公像，非存非没。

百尺竿头，行尘勃勃。
谢王公济节推惠砚
郭祥正（宋代）

歙溪之仙洗山骨，一轮琢出秋潭月。摩挲清润无纤痕，不学寒潭有时缺。

玉川辄莫忧虾蟆，纵尔觜吻何由齧。阴天著手泉脉生，三伏临之冰炎热。

又如明镜当晴窗，对面森森数毛发。端江品格直顽贱，邺台片段多皴裂。

中山有客先得之，獬豸峨冠为忠血。窜身南过洞庭湖，覆舟几葬蛟龙穴。

君今赠我诚谓何，自愧閒官非补阙。松烟和漆法廷圭，玉兔长毫妙诸葛。

敲冰捣楮出乌田，四物收藏岂虚设。乾坤俯仰存赤心，诛贬奸谀佑臣节。

独刊五传扶春秋，肯趁时文校工拙。更衰更老心更坚，与砚相将不仓卒。
英大师年二十馀工文作诗勉之
释德洪（宋代）

英公南海来，眉宇静而渊。少年辞海山，脚力生云烟。

已能弄翰墨，句好自可传。君看嵩仲灵，□瘦耸清坚。

平生护教心，光与星斗悬。化去四十载，凛然长在前。

文章一技耳，几不减市廛。要求出世法，道眼照人天。

吾言激后生，君俊无忽焉。千峰开宿雨，蒙头作深禅。

古人亦何远，何必羡遗编。
清思堂昼坐
张伯玉（宋代）

堂上萧然昼户开，澹松疏竹荫苍苔。
白云无事不肯出，幽鸟有时还自来。
何处覆车迷径路，几人缓颊走尘埃。
支离得意谁知人，自对庭花引一杯。
道中与谢紫壶联句
白玉蟾（宋代）

阴晴荏苒风吹霜，山北山南稻正黄。
照涧芙蓉何绰约，掠云鸿正向微茫。
心同秋水与天远，夜折岩花和月香。
岭海青红俱在目，先随夕阳入诗肠。
出中新霁
卫宗武（宋代）

宿雨初收晓日升，晴川远浸数峰青。
西风一洗林峦翳，收拾秋容入画屏。
秋月乘兴游松江至垂虹亭登长桥夜泊南岸旦游
朱长文（宋代）

彩衣几度醉江滨，今日重来泪满巾。
惟有旧诗存屋壁，岂知投老负垂纶。
好事近
洪适（宋代）

烂漫海棠花，多谢东君留得。眉寿堂边风景，与蓬瀛咫尺。

桃红李白竞争妍，绿野尽春色。只欠樱唇清唱，怕行云南北。
百舌吟
刘禹锡（唐代）

晓星寥落春云低，初闻百舌间关啼。花树满空迷处所，

摇动繁英坠红雨。笙簧百啭音韵多，黄鹂吞声燕无语。

东方朝日迟迟升，迎风弄景如自矜。数声不尽又飞去，

何许相逢绿杨路。绵蛮宛转似娱人，一心百舌何纷纷。

酡颜侠少停歌听，坠珥妖姬和睡闻。可怜光景何时尽，

谁能低回避鹰隼。廷尉张罗自不关，潘郎挟弹无情损。

天生羽族尔何微，舌端万变乘春晖。南方朱鸟一朝见，

索漠无言蒿下飞。
满江红 仓江分韵送晏钤干词
吴泳（宋代）

元帅筹边，谁肯办、向前一著。大丞相、孙儿挺伟，素闲兵略。

杨柳依依烟在眼，檀车啴啴春浮脚。更何妨、二十五长亭，横冰槊。

登剑栈，怀关洛。机易去，愁难割。岂而今全是，从前都错。

鹿走未知真局面，兽穷渐近空篱落。早经营、勋业复归来，江头酌。
英宗皇帝挽词五首
王珪（宋代）

上主提皇器，真人献赤符。
夜书劳玉几，夕驾促金凫。
洛自三陵咽，嵩犹万岁呼。
谁言虞帝寿，终不返苍梧。
邦衡再送二诗一和为甚酥二和牛尾狸
周必大（宋代）

金谷烹煎岂我徒，磨舂争语夜阑厨。六年不赐汤官饵，除日犹阑刺史酥。

小惠无多真画饼，大篇有味胜清醐。遥知发羃烘堂处，不见蒸鹅只瓠壶。
伊川独游
欧阳修（宋代）

东郊渐微绿，驱马忻独往。梅繁野渡晴，泉落春山响。
身闲爱物外，趣远谐心赏。归路逐樵歌，落日寒川上。
题紫团山三十六景 鸱尾山
王寀（宋代）

天借溪头奠佛居，全将帝所作规模。汉家不识真鸱尾，何笑区区问越巫。
春早秋初，因时即事，兼寄浙东李侍郎
白居易（唐代）

春早秋初昼夜长，可怜天气好年光。和风细动帘帷暖，

清露微年枕簟凉。窗下晓眠初减被，池边晚坐乍移床。

闲从蕙草侵阶绿，静任槐花满地黄。理曲管弦闻后院，

熨衣灯火映深房。四时新景何人别，遥忆多情李侍郎。
程氏息园三咏 其三 卧云馆
胡应麟（明代）

愁看巫峡云，懒醉罗浮月。静夜楚天遥，黄陵秋万叠。
孙季蕃死诸朝士葬之于西湖之上
戴复古（宋代）

卜宅西湖上，花翁死亦荣。
诙谐老方朔，旷达醉渊明。
风月生前梦，歌诗身后名。
风流不可见，肠断玉箫声。
雨中过苏 其二
袁宏道（明代）

无官有客尚留吴，难道陶潜不腐儒。魂亦寻花如蛱蝶，梦惟逐腐似鹈鹕。

孤灯影瘦寒山寺，荒草流青夏驾湖。学道参禅都未澈，一毛聊得比杨朱。
小开生日戏赠
伍瑞隆（明代）

二十七年前，汝生才渺然。今来遂成长，且欲具髭髯。

诗许襄阳后，名应小陆先。野情天际鹤，棋兴橘中仙。

性定丹初解，思精画未传。时携穆生醴，啸上子猷船。

剑识双龙理，楼推五凤篇。莫将吾弟好，翻薄汝兄贤。
雨后湖亭看月
胤禛（清代）

鄙听秦声却楚优，每于山水暂淹留。翠含宿雨千竿竹，高出层云百尺楼。

湖影远浮随棹月，柳塘斜系钓鱼舟。坐深暑退凡情爽，一片清光入镜流。
太和宰赵嘉言造大舟付诸渡又停乡村酒坊代输
周必大（宋代）

摊酒催钱吏打门，那堪嫁娶画朱陈。
稍捐官府秋毫利，散作乡村浩荡春。
次韵聪父见遗二首 其一
张元干（宋代）

十年迁客北归时，旁海相逢叹渺瀰。枝上烟光忙蛱蝶，尊中风味夺酴醾。

老来诗思真枯井，别后心情似乱丝。喜故将军殊矍铄，家山小筑未为迟。
野田行（一作于鹄诗）
李益（唐代）

日没出古城，野田何茫茫。寒狐啸青冢，鬼火烧白杨。

昔人未为泉下客，行到此中曾断肠。
拟阮步兵咏怀二十四首 其十九
王夫之（明代）

念我心所欢，远在玉山岑。戴胜冠崔嵬，文鸾奏知音。

妙药青麟脂，薰风生瑶琴。日夕延伫之，绵邈心淫淫。

三五明月满，光晖发云林。神爽一相接，携手连讴吟。

企望亦不遐，悲哉年岁侵。
和元耘轩赋木蕖来字韵
陈翊（唐代）

碧树笼秋池，锦帐迎风开。
水光曳倒影，矮菊纷舆台。
春风木芍药，是花岂云来。
淡妆绝脂粉，独秀墙之隈。
仿佛秦与虢，上马犹徘徊。
持以赠美有，斜插乌云堆。
题雾豹斋
刘才邵（宋代）

幽人乐安闲，杂世不复顾。可怜有为身，轻被山林锢。

岂知旷达士，用舍随所寓。聊从隐约中，养就扶世具。

如彼南山豹，深藏十日雾。一朝文采成，蔚然骇狐兔。

伟哉王夫子，术业久饶裕。今犹事韬晦，盖亦以此故。

独于议论间，时肯一斑露。使得效所长，英躔可平步。

方今正急贤，延纳非一路。愿早随鹤书，勿久山间住。
竞秀亭
秦武域（清代）

我生不得汉嘉守，也作凌云载酒游。依槛挥杯为一啸，峨眉天半白云浮。
南歌子 七夕雨坐，忆四年前旧游
陈洵（清代）

宝扇唐宫袖，檀床汉殿箫。星河隐隐夜迢迢。缥缈谢家廊庑五云高。

碧海回尘旋，黄垆梦雨飘。烛心齐赴冷中消。纵使有花有月总无聊。
挽翁同和
汪鸣銮（清代）

黄扉归去白云身，翰墨流传自有神。千秋是非君莫问，即论八法亦传人。
公无渡河·君不见猿啼苍梧烟
白玉蟾（宋代）

君不见猿啼苍梧烟，风捲潇湘水。
双蛾无处挽重瞳，粉篁点点凝春泪。
又不见鹤饮瑶池月，露泣龟台花。
百官极目望八骏，青鸟寥寥空暮霞。
呜呼，不自爱惜甘蹈死，
亦不闻乎千金子。公无渡河要渡河，
公要渡河争奈何。
鹧鸪天·閒窗遣兴，调寄鹧鸪天
王照（宋代）

远近鸣蜩迭送声。浮空云影弄阴晴。小斋镇日明窗启，不待迎秋气自清。

同鹤梦，共鸥盟。坐观垂钓水盈盈。荷香趁暝来寻我，藤榻初眠未掩荆。
至双峰寺留宿 其三
缪公恩（清代）

暂借维摩室，毡分十笏宽。蕨薇留客意，鸡酒故人欢。

云净秋空碧，山深露气寒。老僧先入定，独凭石阑干。
写黄庭 其一
邹浩（宋代）

来仙阁上道生成，芝满丹田郁郁青。不为换鹅为物役，焚香閒自写黄庭。
四纹四时
杨冠卿（宋代）

冰盘莹静风帘阖，酪粉尝残日影曛。
棱枕印红斜玉颊，碧衫揎袖整轻云。
偈颂七十六首
释师范（宋代）

五峰门下，三个五个。
衲被幪头。围炉打坐，
鼻笑瞿昙，平欺达磨。
又谁管你，张三李六。
诸方炉鞴正炎炎，何似径山文武火。
上伯井亭
释师观（宋代）

曹源一滴水，散作人间瑞。
茫茫宇宙中，几个知惭愧。
南浦 次韵答南金见寄
邵亨贞（元代）

烟水隔殊乡，又匆匆误了，蹋青时候。一别几多时，河桥外、官柳青条犹瘦。君来为问，渡江桃叶曾来否。生怕木阑双艇子，只道故人依旧。孤村寒食＊寻，料归期渐近，花开休骤。油壁耐东风，先拌取、同醉乱红千亩。凭阑望久。几番魂断烟中岫。从此相逢休草草，莫对夕阳搔首。
高唐道中
员炎（元代）

影孤海内干戈满，愁入天涯草树低。桑柘影空蚕已老，陂塘涸尽燕无泥。
游风穴寺
吕燕昭（清代）

入山不见山，但见古柏树。此柏不知几百千万株，黛色霜皮看无数。

高者如立低如赴，横者如卧斜者觑。三三五五各盘踞，当面齐来迎我步。

溪转山回见梵宫，老僧导我幽处去。层阁俯碧泉，游鱼乐相聚。

修篁杳以深，亭午留宿雾。此时心地忽超然，可惜洞天难久住。

长啸谢山灵，行行日已暮。马影乱斜阳，小桥危可渡。

沿溪出深山，停鞭时回顾。梦耶非耶心忡忡，天光岚影杳何处。

晚烟苍茫平楚流，指点不是来时路。
赠吴晠
王柏（宋代）

襟佩青青白面郎，未成佔毕已飞扬。
深嫌实学规模拙，只把时文日夜忙。
志气峥嵘谋富贵，身心荒落败纲常。
他年穷达皆无据，却笑儒冠误可伤。
峡山
张诩（明代）

古人已不见，今人又复来。峡流东海去，日色江头催。
圣号雅二篇 其八
赵湘（宋代）

皇道靡彻，载昭载晰。克彼有截，万国是悦。皇矣圣朝，绵尔瓜瓞。

是崇是洁，万世贻厥。
入塞曲
周密（宋代）

五年戍陇南，十年戍陇北。夜雪度阴山，秋风入绝域。

战多宝刀度，行苦马蹄蚀。归来见天子，功高无矜色。

功是战士功，德是明主德。小臣何所有，一心期靖国。
赏花醉吟
姜特立（宋代）

七十衰翁双鬓槁，每遇花时拚醉倒。今年只是去年花，故吾何似今吾老。

空中日月笼中鸟，万古贤愚尘一窖。寻思世事总浮云，断送一生唯有酒。
干戈
王中（宋代）

干戈未定欲何之，一事无成两鬓丝。
踪迹大纲王粲传，情怀小样杜陵诗。
鹡鸰音断人千里，乌鹊巢寒月一枝。(断人 一作：断云)
安得中山千日酒，酩然直到太平时。
试院呈同事 其二
黄裳（宋代）

方握丹毫经两考，已悲青冢送三归。黄花明月秋来好，醉却胸中是与非。
南园新柳
元淮（元代）

万缕依依带嫩黄，斜穿红杏弄疏狂。昼长舞得东风困，半倚鞦韆半拂墙。
客窗夜雨
俞德邻（宋代）

世路驱驰力不任，老来世路转岖嵚。小窗一夜芭蕉雨，倦客十年桑梓心。

黄纸红旗违壮志，青尊绿醑笑孤斟。故山何日真归隐，涧水松风直万金。
赠诸葛子熙三首 其一
陆友（元代）

闻道长安异昔时，秋风落日草离离。九成宫阙无寻处，空有人来拂断碑。
又和九日有怀见寄
韦骧（宋代）

九日风光不可辜，更堪潇洒在江隅。兴如蓝水真能适，诗比齐山亦自娱。

莫向三秋悲齿发，须将一醉等贤愚。酒阑忽忆胶东路，跋马随轩望上都。
沁园春·问讯仙翁
黄机（宋代）

问讯仙翁，殷勤为底，来万山中。想橘边丹井，鹤寻旧约，松间碧洞，鹿养新茸。雾节亭亭，星旓曳曳，导以浮丘双玉童。嬉游处，尽祥烟瑞雨，霁月光风。欢声已与天通。更日夜郴江流向东。定催归有谓，泥香芝检，留行无计，路熟花骢。如侍严凝，密陪清燕，吴水欢然相会逢。年年里，对春如酒好，酒似春浓。
自叹
虞俦（宋代）

落落高才岂晚收，枉将岁月送菟裘。
未能鹏击三千里，空费龙骧万斛舟。
明月有珠谁按剑，珊瑚作网漫沉钩。
求田问舍非吾事，豪气元龙死不休。
奉和御製中和
杨亿（宋代）

佳节更春晦，长标令甲名。
天渊摇绿浪，仙杏吐丹荣。
连皷将惊蛰，高枝已变莺。
云谣传下土，汉曲被新声。
当窗织
朱诚泳（明代）

当窗织，一织三太息。水寒丝脆头绪多，唱彻午鸡宁暇食。

抛来抛去失金梭，织久奄奄手无力。手无力，肠欲断，停梭坐对灯花烂。

阿姑并我三丈强，短尺量来夜将半。满砌寒螀助寥落，织成知与谁人著。

遍身罗绮属名娼，缠头舞罢锦满箱。
贺新郎
卫宗武（宋代）

强半秋澄穆。半月弦、南极躔高，寿星明煜。今岁户庭殊旧岁，洗尽闲愁千斛。沸春夏、欢声相续。兰已种成香满砌，更蕣华、得偶颜如玉。双捧劝，寿齐祝。
郗枝芳映庄椿绿。觉这番、初度称觞，桂增芬馥。生子生孙从此始，剩有人传祖笏。看八座、青毡须复。两两闺中俱秀质，待子平、婚嫁人人足。碧桃下，跨青鹿。
铨曹署中四咏和云麓作·王文成公题名碑在验封司
王玮庆（清代）

抗疏为郎日，留题姓字新。平猺挥将略，破敌属儒臣。

事定功招谤，才高学累人。残碑勤拂拭，赵顾可同伦。
偈六十三首
释道宁（宋代）

报慈家风，淡薄厨堂。
诸事萧索，唯有金刚。
眼睛四海，禅人齩嚼。
齩得破，旷劫无明，
须臾销铄，天上人间，
自在快乐。齩不破，
成结缚，六用门头，
尘缘竞作。你齩嚼，
閒处著。灿烂无瑕，
光明闪烁。几回觌面相呈，
自是诸人讳却。
陆子履示秦篆宝
梅尧臣（宋代）

秦既并诸侯，斯乃一度量。
铸宝以永传，万世俾勿丧。
精铜不生以，小篆著丞相。
一没咸阳宫，千秋事更王。
陆君居洛城，客有来渭上。
曰因农人耕，发壤破石藏。
遂获此物还，文完字何壮。
始号为皇帝，立语已超旷。
意将愚黔首，衅起危博浪。
其後同玉玺，不随骊山葬。
今蓄於君家，徒尔资奇尚。
物以用为珍，异时皆似妄。
送胡季昭谪象州
罗耕（宋代）

赤心端欲赞皇图，鼓瑟那知却好竽。崇论已闻惊仗马，摅忠宁好忌城狐。

当为天下奇男子，肯学人间小丈夫。更问澹庵老居士，儋州还似象州无。
锦江思
李新（宋代）

独咏沧浪古岸边，牵风柳带绿凝烟。
得鱼且斫金丝鱠，醉折桃花倚钓船。
鹧鸪天
晁端礼（宋代）

金碧觚棱斗极边。集英深殿听胪传。齐开雉扇双分影，不动金炉一喷烟。

红锦地，碧罗天。升平楼上语喧喧。依稀曾听钧天奏，耳冷人间四十年。
游陈氏园同劭忞弟及经五妹丈
柯劭憼（清代）

十里城西路，名园蜡屐寻。松阴连径润，苔色到门深。

霜木垂丹果，风湍落翠禽。转怜烽火后，复此共登临。
从丁家洲避风行小港出荻港大江三首 其三
杨万里（宋代）

芦挥麈尾话清秋，柳弄腰支舞绿洲。引得江风颠入骨，戏抛波绿过于楼。

十程拟作一程快，一日翻成十日留。未到大江愁未到，大江到了更添愁。
老融牛 其一
释居简（宋代）

一战长驱七十城，可无馀勇替春耕。归来不作凌烟梦，只写清溪瘦影明。
罗汉洞勒壁
弘历（清代）

嵌崖云雾上，朱夏同深秋。天半无仙泉，何来玉乳流。

空洞含灏气，瑞露湛湛浮。万缘於以静，六欲安能投。

底须制毒龙，可以参泥牛。新题续旧章，历历记清游。
送甥蔡駰下第还广平
梅尧臣（宋代）

尔持金错刀，不入鹅眼贯。
已遭俗弃掷，妄意堪愤惋。
他时有识别，终必为宝玩。
怀之归河朔，慎勿辄熔锻。
改作毛遂锥，颖脱奚足算。
徐彦猷以仇池诗句为韵作诗十四章见示答之
朱槔（宋代）

徐侯笔下波涛宽，新诗示我清且闲。谁能辛苦学饭颗，格辙已到元和间。

春寒十日不出户，坐想江柳分烟鬟。

东坡老仙有奇句，析韵琢句光斓斑。疾雷一洗牛蚁闹，羯鼓略惊桃李顽。

周郎知音亦已久，仲车著语谁当删。大弨六钧古称重，汝自力弱无由弯。

胡为坎坎事嗤点，今古可笑儿童孱。乡关春物入意匠，水光花气相回环。

莫嫌众口乱如沸，当见三耳生其颜。嗟吾和诗虽已晚，识君妙意存高山。

告君诗妙须饮酒，社瓮一醉宁当悭。
夜哭李夷道
白居易（唐代）

逝者绝影响，空庭朝复昏。家人哀临毕，夜锁寿堂门。

无妻无子何人葬，空见铭旌向月翻。
萧姓渊善鼓琴予尝为之作我思操今自和林归再任巡徼之职于江南比行又求予诗遂为赋汉铜马式歌以送之
马祖常（元代）

汉家金铜铸马式，求马相比不失一。塞上将军得一匹，骕骦如龙高八尺。

日斜骑出阴山道，猎猎霜风鸣浅草。鞍后并悬双白狼，归来穹庐月弓好。

江南绿芜春接天，只须一抹蹴云烟。摩诃旧是将军种，酒涴青衫学控弦。
洪右相生辰
喻良能（宋代）

黄合调元鬓未霜，只应书考似汾阳。
恳辞阊阖沙堤路，暂乐蓬莱燕寝香。
茂烈未饶周叔虎，英词宁谢汉班扬。
会看绣衮重催起，快卷三江入寿觞。
句 其四
叶廷圭（宋代）

戍兵数有流星递，元白诗筒幸寄将。
咏史下·慕容恪
陈普（宋代）

五族交飞日月昏，就中造休尚堪论。
景云峰起龙城裹，犹为遗黎忆太原。
雁
曹纬（宋代）

云飞水宿过炎凉，回想来时道路长。
夜月照惊惟吊影，朔风吹路不成行。
人间无处逃矰缴，岁晚何曾饱稻粱。
傥以能鸣免烹死，系书犹可到衡阳。
归鸿
饶节（宋代）

爱夏堂前风卷帘，归鸿无数过前檐。杜鹃只解催渠去，应为南方六月炎。
栀子画眉图（二首）
李祯（明代）

薝卜初开雪亚枝，枝头好鸟立成痴。
少年京兆风流处，似汝花间对语时。
游青道观
屠湘之（清代）

镇日困丹铅，乘暇骋幽兴。春风荡芳陌，送我入名胜。

长松荫蔽亏，遥见红樯映。霞宫赫宏敞，绛阙穆深靓。

高台树杰构，宛转缘危磴。层梯怯步虚，绝顶恣目骋。

平原何清旷，百里一览竟。西望接郡城，溪流明可证。

去岁事方殷，戎马由此径。下界喧钲鼙，上方韵钟磬。

岂繄呵护功，或亦幸而剩。惊魂甫帖息，报赛复纷竞。

彼氓固何知，尔牧盖深儆。谅非出世仙，将毋前车镜。
宁宗郊祀二十九首 降坛。
郊庙朝会歌辞（宋代）

帝飨于郊，一精二纯。紫觚陟降，嘉玉妥陈。神方留娭，瑞贶纷纶。

申锡无疆，螽斯振振。
灞桥诗思
罗亨信（明代）

同云密布雪花飘，策杖殷勤过灞桥。得句也知肩屡耸，成章应觉兴偏饶。

不才自信明君弃，多病宁烦故友招。太守亭中留伟貌，至今名誉尚遥遥。
九曲歌
李尤（两汉）

年岁晚墓时已斜。安得壮士翻日车。肥骨消灭随尘去。
送余姚尉顾洵美老辈
宋祁（宋代）

蓬葆已萧萧，从官越绝遥。
山图禹穴近，涛气伍神骄。
卧帐藏新论，舟行问故樵。
寄声时谢我，江上足兰苕。
独夜有怀因作吴体寄袭美
陆龟蒙（唐代）

人吟侧景抱冻竹，鹤梦缺月沈枯梧。清涧无波鹿无魄，

白云有根虬有须。云虬涧鹿真逸调，刀名锥利非良图。

不然快作燕市饮，笑抚肉枅眠酒垆。
同旧韵
韦庄（唐代）

大火收残暑，清光渐惹襟。谢庄千里思，张翰五湖心。

暮角迎风急，孤钟向暝沈。露滋三径草，日动四邻砧。

簟委班姬扇，蝉悲蔡琰琴。方愁丹桂远，已怯二毛侵。

甃石回泉脉，移棋就竹阴。触丝蛛堕网，避隼鸟投林。

貌愧潘郎璧，文惭吕相金。但埋酆狱气，未发爨桐音。

静笑刘琨舞，闲思阮籍吟。野花和雨劚，怪石入云寻。

迹竟终非切，幽闲且自任。趋时惭艺薄，托质仰恩深。

美价方稀古，清名已绝今。既闻留缟带，讵肯掷蓍簪。

迟客虚高阁，迎僧出乱岑。壮心徒戚戚，逸足自駸駸。

安羡仓中鼠，危同幕上禽。期君调鼎鼐，他日俟羊斟。
次人韵思弟
姜特立（宋代）

二陆双飞共一班，士龙何事别长安。
故园花鸟应无恙，胜日樽罍且自宽。
春草梦回诗思好，暮荆风急客衣寒。
苕溪一水苍茫外，无限相思入倚栏。
春喜友人至山舍
周贺（唐代）

鸟鸣春日晓，喜见竹门开。路自高岩出，人骑大马来。

折花林影断，移石洞阴回。更欲留深语，重城暮色催。
偈二十二首 其十一
释子淳（宋代）

三月安居已半过，虚明心地又如何。有求宛然成机巧，无作方能不较多。

炉里寒灰香旖旎，岩前枯木叶婆娑。白头人在千峰上，妙唱新丰一曲歌。
喜宗伯兄归里
钱谦贞（明代）

声名官职巧相违，清世何妨暂拂衣。
江上青峰余我在，窗前幽竹待人归。
无心云为苍生出，避色人同倦鸟飞。
旦夕转圜明主意，未容长伴钓鱼矶。
又二首
吕祖谦（宋代）

公未陪经幄，还应典奉常。
如何便沈没，不使少翶翔。
幽壤千年闭，名山万卷藏。
升堂多俊彦，筑室绕高冈。
沁园春
王炎午（宋代）

又是年时，杏红欲脸，柳绿初芽。奈寻春步远，马嘶湖曲，卖花声奈，人唱窗纱。暖日晴烟，轻衣罗扇，看遍王孙七宝车。谁知道，十年魂梦，风雨天涯。

休休何必伤嗟。谩赢得、青青两鬓华。且不知门外，桃花何代，不知江左，燕子谁家。世事无情，天公有意，岁岁东风岁岁花。拚一笑，且醒来杯酒，醉后杯茶。
赠聂尧
张咏（宋代）

聂尧怀抱何翘然，游心圣道三十年。智泉湍激横碧海，文山奇十凌青天。

神充气溢眸子好，常谈尽是经纶道。早求人用活苍黔，莫向尘中虚自老。
游东山·舒啸
王炎（宋代）

幽人独坐容谷，最爱夜深月明。
云外一声长啸，四山木偃风生。
又登碧云亭感怀三十首
吴芾（宋代）

晚上危亭忆孟君，龙山一醉见天真。
堪嗟东道空遗臭，争似尊前落帽人。
杂言五首 其二 小言
王世贞（明代）

海沙濛濛散鲲子，标虱悬心中蓬矢。檀槐接壤五千里，蛮触交兵万人死。
赠李伯颙下第
韩雍（明代）

穷达皆由命，愁颜且暂开。君宜登此选，天欲老其才。

旧学还加勉，初心慎莫灰。东风云路阔，还拟占春魁。
＊心香 景金本注云，二首本名行香子 学道
丘处机（宋代）

大道无形。方寸何凭。在人人、智见高明。能降众欲，解断群情。作闹中闲，忙中静，浊中清。情态如婴。怀抱如冰。自蒙笼、觉破前程。吾言至嘱，君耳深听。下十分功，十分志，十分诚。
师伯浑用韵复次
晁公溯（宋代）

风俗相传三近古，作成况自圣明朝。
藏家文字本苍史，继世子明非黑要。
近报汉廷频诏下，时闻蜀士有旌招。
怪君尚尔衣逢掖，独向空山伴采樵。